CHAYO วางเป้ารายได้ปี 65-67 โตเฉลี่ย 25% ทุ่มงบปีนี้ 3 พันลบ. ซื้อหนี้บริหารเพิ่ม
CHAYO วางเป้ารายได้ปี 65-67 โตเฉลี่ย 25% ทุ่มงบปีนี้ 3 พันลบ. ซื้อหนี้บริหารเพิ่ม-แย้มเจรจา 3 แบงก์ จัดตั้ง JV พร้อมลุยปล่อยสินเชื่อใหม่ปีนี้ 1 พันลบ.
CHAYO วางเป้ารายได้ปี 65-67 โตเฉลี่ย 25% ทุ่มงบปีนี้ 3 พันลบ. ซื้อหนี้บริหารเพิ่ม-แย้มเจรจา 3 แบงก์ จัดตั้ง JV พร้อมลุยปล่อยสินเชื่อใหม่ปีนี้ 1 พันลบ.
2 มี.ค. 2565

นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 1 มี.ค.2565 ว่า ผลประกอบการของบริษัทฯ ในงวดปี 2564 มีรายได้รวม 720.39 ล้านบาท เพิ่มขึ้น 50.36% จากปีก่อน 241.27 ล้านบาท ส่วนใหญ่มาจากการเพิ่มขึ้นของรายได้ดอกเบี้ยจากเงินให้สินเชื่อแก่สินทรัพย์ด้อยคุณภาพจำนวน 244.61 ล้านบาท และรายได้จากการขายเพิ่มขึ้นจำนวน 21.82 ล้านบาท โดยสิ้นปี 2564 มีพอร์ตหนี้ด้อยคุณภาพบริหารกว่า 73,000 ล้านบาท
โดยในปี 2564 บริษัทฯ มีกำไรขั้นต้นอยู่ที่ 543.01 จากปี 2563 อยู่ที่ 361.79 ล้านบาท เพิ่มขึ้น 181.22 ล้านบาท  ส่วนกำไรสุทธิสำหรับปีอยู่ที่ 222.04 ล้านบาท เพิ่มขึ้นจากปีก่อน 67.24 ล้านบาท หรือเพิ่มขึ้นร้อยละ 43 โดยมีอัตรากำไรขั้นต้นในปีนี้อยู่ที่ประมาณร้อยละ 75.40-75.50 ของรายได้ และมีอัตรากำไรสุทธิอยู่ที่ร้อยละ 30.82
ส่วนแนวโน้มปีนี้ตั้งเป้ารายได้รวมปี 2565 เติบโตไม่ต่ำกว่า 25% โดยรายได้หลักจะมาจากธุรกิจบริหารหนี้หรือซื้อหนี้บริหาร โดยธุรกิจซื้อมาบริหารปี 2565 คาดจะเติบโตไม่ต่ำกว่า 10-25% มองว่ายังคงเป็นโอกาสในการซื้อหนี้เสียมาบริหารเพิ่มเติมอย่างต่อเนื่อง โดยตั้งงบลงทุนไว้ที่ประมาณ 3,000 ล้านบาท โดยคาดว่าจะซื้อหนี้มาบริหารได้ประมาณ 10,000-12,000 ล้านบาท (ทั้งนี้ไม่รวม JV ที่จะจัดตั้งกับสถานบันการเงินตามนโยบายของ ธปท.) และอยู่ระหว่างการเจรจากับสถาบันการเงินในการจัด ตั้ง JV ร่วมกันประมาณ 3 แห่ง โดย 1 แห่งเจรจาไปเรียบร้อยแล้ว
ส่วนธุรกิจบริการเร่งรัด ติดตามหนี้สินและ CALLCENTER ตั้งเป้าเติบโตอย่างน้อย 15% โดยขอ Monitor สถานการณ์ของโควิดก่อนถ้าดีขึ้นอาจปรับเป้าให้โตมากกว่านี้ ด้านธุรกิจปล่อยสินเชื่อตั้งเป้าการปล่อยสินเชื่อใหม่ 1,000 ล้านบาท เติบโตประมาณ 300% เทียบปี 2563 ปล่อยสินเชื่อประมาณ 300 กว่าล้านบาทจบไปมากกว่าเป้าหมายที่วางไว้ ส่วนธุรกิจการขายสินค้าชะลอดูจังหวะในการทำธุรกิจ
“ปี 65 ยังคงเป็นปีแห่งโอกาสของ CHAYO ในการซื้อหนี้เข้ามาบริหารรวมถึงการจัดตั้ง JV ร่วมกับสถาบันการเงิน โดยบริษัทคาดว่าหนี้เสียยังคงอยู่ในปริมาณที่สูง และสถาบันการเงินจะทยอยขายหนี้เสียมาอย่างต่อเนื่อง ในปีนี้บริษัทมีแผนที่จะรุกธุรกิจปล่อยสินเชื่ออย่างต่อเนื่อง โดยตั้งเป้าการปล่อยสินเชื่อในปี 65 ไว้ที่ประมาณ 1,000 ล้านบาท บริษัทมั่นใจว่าปี 65 จะโตตามเป้าหมายที่วางไว้ได้อย่างแน่นอน และมั่นใจจะรักษาระดับนี้ได้ในปี 66-67 ด้วยเช่นกัน” นายสุขสันต์ กล่าว